CELEX: 32008R1275
Language: el
Date: 2008-12-17 00:00:00
Title: Κανονισμός (ΕΚ) αριθ. 1275/2008 της Επιτροπής, της 17ης Δεκεμβρίου 2008 , για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για την κατανάλωση ηλεκτρικής ενέργειας ηλεκτρικού και ηλεκτρονικού οικιακού και γραφειακού εξοπλισμού σε λειτουργία αναμονής ή εκτός λειτουργίας (Κείμενο που παρουσιάζει ενδιαφέρον για τον ΕΟΧ)

18.12.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 339/45
            
         
      ΚΑΝΟΝΙΣΜΌΣ (ΕΚ) αριθ. 1275/2008 ΤΗΣ ΕΠΙΤΡΟΠΉΣ
   
   της 17ης Δεκεμβρίου 2008
   για την εφαρμογή της οδηγίας 2005/32/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για την κατανάλωση ηλεκτρικής ενέργειας ηλεκτρικού και ηλεκτρονικού οικιακού και γραφειακού εξοπλισμού σε λειτουργία αναμονής ή εκτός λειτουργίας
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2005/32/ΕΚ του Ευρωπαϊκού Κοινοβουλίου και του Συμβουλίου, της 6ης Ιουλίου 2005, για θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα προϊόντα που καταναλώνουν ενέργεια και για τροποποίηση της οδηγίας 92/42/ΕΟΚ του Συμβουλίου και των οδηγιών 96/57/ΕΚ και 2000/55/ΕΚ του Ευρωπαϊκού Κοινοβουλίου και του Συμβουλίου (1), και ιδίως το άρθρο 15 παράγραφος 1,
   Κατόπιν διαβουλεύσεων με το φόρουμ διαβούλευσης οικολογικού σχεδιασμού,
   Εκτιμώντας τα ακόλουθα:
   
               (1)
            
            
               Βάσει της οδηγίας 2005/32/ΕΚ θεσπίζονται από την Επιτροπή απαιτήσεις οικολογικού σχεδιασμού για προϊόντα που καταναλώνουν ενέργεια, τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικό περιβαλλοντικό αντίκτυπο και παρουσιάζουν σημαντικές δυνατότητες βελτίωσης όσον αφορά τον περιβαλλοντικό τους αντίκτυπο χωρίς υπερβολικό κόστος.
            
         
               (2)
            
            
               Το άρθρο 16 παράγραφος 2 δεύτερη περίπτωση της οδηγίας 2005/32/ΕΚ ορίζει ότι, σύμφωνα με τη διαδικασία που αναφέρεται στο άρθρο 19 παράγραφος 3 και τα κριτήρια που καθορίζονται στο άρθρο 15 παράγραφος 2, και κατόπιν διαβούλευσης με το φόρουμ διαβούλευσης, η Επιτροπή θεσπίζει, όπως ενδείκνυται, χωριστό μέτρο εφαρμογής που αφορά τη μείωση της ενεργειακής απώλειας όλων των προϊόντων σε λειτουργία αναμονής.
            
         
               (3)
            
            
               Η Επιτροπή εκπόνησε προπαρασκευαστική μελέτη, στην οποία αναλύθηκαν οι τεχνικές, περιβαλλοντικές και οικονομικές πτυχές των απωλειών των προϊόντων σε λειτουργία αναμονής και θέση εκτός λειτουργίας. Η μελέτη εκπονήθηκε σε συνεργασία με τους εμπλεκόμενους φορείς από την ΕΕ και τρίτες χώρες και τα αποτελέσματα δημοσιοποιήθηκαν.
            
         
               (4)
            
            
               Στην προπαρασκευαστική μελέτη αναφέρεται ότι απώλειες σε λειτουργία αναμονής/θέση εκτός λειτουργίας υπάρχουν στην πλειονότητα των προϊόντων ηλεκτρικού και ηλεκτρονικού οικιακού και γραφειακού εξοπλισμού που πωλούνται στην Κοινότητα, ενώ η ετήσια κατανάλωση ενέργειας που σχετίζεται με τη λειτουργία αναμονής/θέση εκτός λειτουργίας εκτιμήθηκε σε 47 TWh το 2005 και αντιστοιχεί σε 19 Mt εκπομπών CO2. Εάν δεν ληφθούν ειδικά μέτρα, η κατανάλωση προβλέπεται να αυξηθεί σε 49 TWh το 2020. Διαπιστώθηκε ότι οι απώλειες από την κατανάλωση ηλεκτρικής ενέργειας σε λειτουργία αναμονής/θέση εκτός λειτουργίας μπορεί να μειωθεί σημαντικά.
            
         
               (5)
            
            
               Πρέπει να επιτευχθούν βελτιώσεις στην κατανάλωση ηλεκτρικής ενέργειας όσον αφορά τις απώλειες σε λειτουργία αναμονής/θέση εκτός λειτουργίας εφαρμόζοντας τις υπάρχουσες κοινόχρηστες οικονομικά αποδοτικές τεχνολογίες, οι οποίες έχουν ως αποτέλεσμα τη μείωση των συνδυασμένων δαπανών αγοράς και λειτουργίας εξοπλισμού.
            
         
               (6)
            
            
               Οι απαιτήσεις οικολογικού σχεδιασμού για την κατανάλωση ηλεκτρικής ενέργειας ηλεκτρικού και ηλεκτρονικού οικιακού και γραφειακού εξοπλισμού σε λειτουργία αναμονής/θέση εκτός λειτουργίας πρέπει να καθορισθούν με στόχο την εναρμόνιση των απαιτήσεων οικολογικού σχεδιασμού για τη λειτουργία αναμονής/θέση εκτός λειτουργίας σε ολόκληρη την Κοινότητα και τη συμβολή στη λειτουργία της εσωτερικής αγοράς και στη βελτίωση των περιβαλλοντικών επιδόσεων των επηρεαζόμενων προϊόντων.
            
         
               (7)
            
            
               Οι απαιτήσεις οικολογικού σχεδιασμού δεν πρέπει να έχουν αρνητικό αντίκτυπο στη λειτουργικότητα του προϊόντος και δεν πρέπει να επηρεάζουν δυσμενώς την υγεία, την ασφάλεια και το περιβάλλον. Ειδικότερα, τα οφέλη της μείωσης της κατανάλωσης ηλεκτρικής ενέργειας κατά το στάδιο της χρήσης πρέπει να αντισταθμίζουν κατά πολύ τις ενδεχόμενες πρόσθετες περιβαλλοντικές επιπτώσεις κατά τη διάρκεια του σταδίου παραγωγής εξοπλισμού με απώλειες σε λειτουργία αναμονής ή/και θέση εκτός λειτουργίας.
            
         
               (8)
            
            
               Η εφαρμογή του παρόντος κανονισμού πρέπει να περιορίζεται σε προϊόντα που αντιστοιχούν σε οικιακό και γραφειακό εξοπλισμό που προορίζεται για χρήση σε οικιακό περιβάλλον, ο οποίος, όσον αφορά τον εξοπλισμό πληροφορικής, αντιστοιχεί σε εξοπλισμό κλάσης Β όπως ορίζεται στο πρότυπο EN 55022:2006. Το πεδίο εφαρμογής πρέπει να ορισθεί κατά τρόπο ώστε ο εξοπλισμός που δεν είναι ακόμη διαθέσιμος στην αγορά, αλλά εμφανίζει παρεμφερείς λειτουργικότητες με εκείνες προϊόντων που κατονομάζονται ρητά στον παρόντα κανονισμό, να σχεδιασθεί έτσι ώστε να ικανοποιεί τις απαιτήσεις. Εφόσον ενδείκνυται, ο κατάλογος των προϊόντων μπορεί να συμπληρωθεί μέσω τροποποίησης του παρόντος κανονισμού.
            
         
               (9)
            
            
               Οι λειτουργίες που δεν καλύπτονται από τον παρόντα κανονισμό, όπως η λειτουργία ACPI S3 για τους υπολογιστές, πρέπει να εξετασθούν σε μέτρα εφαρμογής για συγκεκριμένα προϊόντα δυνάμει της οδηγίας 2005/32/ΕΚ.
            
         
               (10)
            
            
               Κατά κανόνα, οι απαιτήσεις για τη λειτουργία αναμονής/θέση εκτός λειτουργίας που καθορίζονται σε μέτρα εφαρμογής για συγκεκριμένα προϊόντα δυνάμει της οδηγίας 2005/32/ΕΚ δεν πρέπει να είναι λιγότερο φιλόδοξες από τις προβλεπόμενες στον παρόντα κανονισμό.
            
         
               (11)
            
            
               Προκειμένου να αποφευχθούν περιττές απώλειες ενέργειας, τα προϊόντα πρέπει, υπό ιδανικές συνθήκες, να περνούν σε κατάσταση κατανάλωσης «0 Watt» όταν δεν παρέχουν καμία λειτουργία. Η τεχνική εφικτότητα και καταλληλότητα πρέπει να εξετασθεί για κάθε επιμέρους προϊόν στο οικείο μέτρο εφαρμογής δυνάμει της οδηγίας 2005/32/ΕΚ.
            
         
               (12)
            
            
               Η έναρξη ισχύος των απαιτήσεων οικολογικού σχεδιασμού σε δύο στάδια θα πρέπει να παράσχει τον κατάλληλο χρόνο στους κατασκευαστές ώστε να ανασχεδιάσουν τα προϊόντα όσον αφορά τη λειτουργία αναμονής/θέση εκτός λειτουργίας. Τα στάδια πρέπει να προγραμματισθούν κατά τρόπο ώστε να αποφευχθούν οι αρνητικές συνέπειες που σχετίζονται με λειτουργικότητες εξοπλισμού που κυκλοφορεί στην αγορά και να ληφθούν υπόψη οι συνέπειες κόστους για τους κατασκευαστές, και ιδίως για τις ΜΜΕ, διασφαλίζοντας παράλληλα την έγκαιρη επίτευξη των στόχων πολιτικής. Οι μετρήσεις της κατανάλωσης ηλεκτρικής ενέργειας πρέπει να διενεργούνται λαμβάνοντας υπόψη τη γενικά αναγνωρισμένη πρόοδο της τεχνικής· οι κατασκευαστές μπορούν να εφαρμόζουν εναρμονισμένα πρότυπα σύμφωνα με το άρθρο 9 της οδηγίας 2005/32/ΕΚ.
            
         
               (13)
            
            
               Ο παρών κανονισμός πρέπει να αυξήσει τη διείσδυση στην αγορά τεχνολογιών που παρέχουν βελτιωμένη ενεργειακή απόδοση για τις απώλειες της λειτουργίας αναμονής/θέσης εκτός λειτουργίας, οι οποίες θα έχουν ως αποτέλεσμα εκτιμώμενες εξοικονομήσεις ενέργειας 35 TWh το 2020, σε σύγκριση με το σενάριο της διατήρησης της παρούσας κατάστασης.
            
         
               (14)
            
            
               Δυνάμει του άρθρου 8 παράγραφος 2 της οδηγίας 2005/32/ΕΚ, ο παρών κανονισμός πρέπει να διευκρινίζει ότι οι εφαρμοστέες διαδικασίες αξιολόγησης της συμμόρφωσης είναι ο εσωτερικός έλεγχος σχεδιασμού που αναφέρεται στο παράρτημα ΙV και το σύστημα διαχείρισης που αναφέρεται στο παράρτημα V της οδηγίας 2005/32/ΕΚ.
            
         
               (15)
            
            
               Για τη διευκόλυνση των ελέγχων συμμόρφωσης, πρέπει να ζητηθεί από τους κατασκευαστές να παρέχουν πληροφορίες στην τεχνική τεκμηρίωση που αναφέρεται στα παραρτήματα IV και V της οδηγίας 2005/32/ΕΚ σχετικά με τις συνθήκες λειτουργίας που υπόκεινται στους ορισμούς της λειτουργίας αναμονής/θέσης εκτός λειτουργίας και σχετικά με τα αντίστοιχα επίπεδα κατανάλωσης ηλεκτρικής ενέργειας.
            
         
               (16)
            
            
               Πρέπει να προσδιορισθούν κριτήρια αξιολόγησης για τις τρέχουσες διαθέσιμες τεχνολογίες με χαμηλή κατανάλωση ηλεκτρικής ενέργειας σε λειτουργία αναμονής/θέση εκτός λειτουργίας. Με τον τρόπο αυτό διασφαλίζεται ευρεία διαθεσιμότητα και εύκολη πρόσβαση στις πληροφορίες, ιδίως για τις ΜΜΕ και τις πολύ μικρές επιχειρήσεις, διευκολύνοντας περαιτέρω την ενσωμάτωση τεχνολογιών βέλτιστου σχεδιασμού για τη μείωση της κατανάλωσης ενέργειας σε λειτουργία αναμονής/θέση εκτός λειτουργίας.
            
         
               (17)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε βάσει του άρθρου 19 παράγραφος 1 της οδηγίας 2005/32/ΕΚ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   Ο παρών κανονισμός θεσπίζει απαιτήσεις οικολογικού σχεδιασμού που σχετίζονται με την κατανάλωση ηλεκτρικής ενέργειας σε λειτουργία αναμονής και σε θέση εκτός λειτουργίας. Ο παρών κανονισμός εφαρμόζεται στον ηλεκτρικό και ηλεκτρονικό οικιακό και γραφειακό εξοπλισμό.
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ορισμοί που αναφέρονται στην οδηγία 2005/32/ΕΚ. Ισχύουν επίσης οι ακόλουθοι ορισμοί:
   
               1.
            
            
               «ηλεκτρικός και ηλεκτρονικός οικιακός και γραφειακός εξοπλισμός» (εφεξής «εξοπλισμός»): κάθε προϊόν που καταναλώνει ενέργεια, το οποίο:
               
                           α)
                        
                        
                           διατίθεται εμπορικά ως ενιαία λειτουργική μονάδα και προορίζεται για τον τελικό χρήστη,
                        
                     
                           β)
                        
                        
                           υπάγεται στον κατάλογο των προϊόντων που καταναλώνουν ενέργεια που παρατίθεται στο παράρτημα I,
                        
                     
                           γ)
                        
                        
                           εξαρτάται ως προς την ενεργειακή εισροή από την πηγή ενέργειας του ηλεκτρικού δικτύου, προκειμένου να λειτουργήσει όπως προορίζεται, και
                        
                     
                           δ)
                        
                        
                           έχει σχεδιασθεί για χρήση με ονομαστική τάση έως 250 V,
                        
                     ακόμη και όταν διατίθεται στην αγορά για μη οικιακή ή μη γραφειακή χρήση·
            
         
               2.
            
            
               «λειτουργία αναμονής»: κατάσταση κατά την οποία ο εξοπλισμός είναι συνδεδεμένος στην πηγή ενέργειας του ηλεκτρικού δικτύου, εξαρτάται ως προς την ενεργειακή εισροή από την πηγή ενέργειας του ηλεκτρικού δικτύου για να λειτουργήσει όπως προορίζεται και παρέχει μόνον τις ακόλουθες λειτουργίες, οι οποίες μπορούν να διατηρηθούν επ’ αόριστον:
               
                           —
                        
                        
                           λειτουργία επανενεργοποίησης, ή λειτουργία επανενεργοποίησης και μόνον μια ένδειξη ενεργοποιημένης λειτουργίας ενεργοποίησης, ή/και
                        
                     
                           —
                        
                        
                           απεικόνιση πληροφοριών ή κατάστασης·
                        
                     
         
               3.
            
            
               «λειτουργία επανενεργοποίησης»: λειτουργία η οποία διευκολύνει την ενεργοποίηση άλλων λειτουργιών, συμπεριλαμβανομένης της κατάστασης ενεργού λειτουργίας, μέσω απομακρυσμένου μεταγωγέα, συμπεριλαμβανομένου τηλεχειρισμού, εσωτερικού αισθητήρα, χρονομέτρου μετάβασης σε κατάσταση που παρέχει πρόσθετες λειτουργίες, συμπεριλαμβανομένης της κύριας λειτουργίας·
            
         
               4.
            
            
               «απεικόνιση πληροφοριών ή κατάστασης»: συνεχής λειτουργία η οποία παρέχει πληροφορίες ή αναφέρει την κατάσταση του εξοπλισμού σε μέσο απεικόνισης, συμπεριλαμβανομένων ρολογιών·
            
         
               5.
            
            
               «κατάσταση ενεργού λειτουργίας»: κατάσταση κατά την οποία ο εξοπλισμός είναι συνδεδεμένος με την πηγή ενέργειας του ηλεκτρικού δικτύου και έχει ενεργοποιηθεί τουλάχιστον μία από τις κύριες λειτουργίες που παρέχουν τη σκοπούμενη υπηρεσία του εξοπλισμού·
            
         
               6.
            
            
               «θέση εκτός λειτουργίας»: κατάσταση κατά την οποία ο εξοπλισμός είναι συνδεδεμένος με την πηγή ενέργειας του ηλεκτρικού δικτύου και δεν παρέχει καμία λειτουργία· οι ακόλουθες καταστάσεις θεωρούνται επίσης θέσεις εκτός λειτουργίας:
               
                           α)
                        
                        
                           καταστάσεις που παρέχουν μόνον μια ένδειξη της κατάστασης θέσης εκτός λειτουργίας,
                        
                     
                           β)
                        
                        
                           καταστάσεις που παρέχουν μόνον λειτουργικότητες που προορίζονται να διασφαλίζουν την ηλεκτρομαγνητική συμβατότητα δυνάμει της οδηγίας 2004/108/ΕΚ του Ευρωπαϊκού Κοινοβουλίου και του Συμβουλίου (2)·
                        
                     
         
               7.
            
            
               «εξοπλισμός πληροφορικής»: κάθε εξοπλισμός του οποίου η πρωταρχική λειτουργία συνίσταται είτε στην καταχώριση, την αποθήκευση, την απεικόνιση, την ανάκτηση, τη μετάδοση, την επεξεργασία, τη μεταγωγή ή τον έλεγχο δεδομένων και μηνυμάτων τηλεπικοινωνίας είτε σε συνδυασμό των λειτουργιών αυτών, και ο οποίος μπορεί να εξοπλισθεί με μία ή περισσότερες τερματικές θύρες που χρησιμοποιούνται συνήθως για τη μεταφορά πληροφοριών·
            
         
               8.
            
            
               «οικιακό περιβάλλον»: περιβάλλον στο οποίο η χρήση συσκευών λήψης ραδιοφωνίας και τηλεόρασης μπορεί να αναμένεται σε απόσταση έως 10 m από την οικεία συσκευή.
            
         Άρθρο 3
   Απαιτήσεις οικολογικού σχεδιασμού
   Οι απαιτήσεις οικολογικού σχεδιασμού που σχετίζονται με την κατανάλωση ηλεκτρικής ενέργειας σε λειτουργία αναμονής και σε θέση εκτός λειτουργίας καθορίζονται στο παράρτημα II.
   Άρθρο 4
   Αξιολόγηση συμμόρφωσης
   Η διαδικασία αξιολόγησης της συμμόρφωσης που αναφέρεται στο άρθρο 8 παράγραφος 2 της οδηγίας 2005/32/ΕΚ είναι το σύστημα εσωτερικού ελέγχου σχεδιασμού που καθορίζεται στο παράρτημα IV της οδηγίας 2005/32/ΕΚ ή στο σύστημα διαχείρισης που καθορίζεται στο παράρτημα V της οδηγίας 2005/32/ΕΚ.
   Άρθρο 5
   Διαδικασία επαλήθευσης για σκοπούς επιτήρησης της αγοράς
   Οι έλεγχοι επιτήρησης διενεργούνται σύμφωνα με τη διαδικασία επαλήθευσης που καθορίζεται στο παράρτημα III.
   Άρθρο 6
   Κριτήρια αξιολόγησης
   Τα ενδεικτικά κριτήρια αξιολόγησης για τα προϊόντα και την τεχνολογία με τις βέλτιστες επιδόσεις που είναι διαθέσιμα επί του παρόντος στην αγορά προσδιορίζονται στο παράρτημα IV.
   Άρθρο 7
   Αναθεώρηση
   Το αργότερο 6 έτη από την έναρξη ισχύος του παρόντος κανονισμού, η Επιτροπή προβαίνει σε επανεξέτασή του ενόψει της συντελεσθείσας τεχνολογικής προόδου και παρουσιάζει τα αποτελέσματα της εν λόγω επανεξέτασης στο φόρουμ διαβούλευσης.
   Άρθρο 8
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Η ισχύς του σημείου 1 του παραρτήματος ΙΙ θα αρχίσει μετά από ένα έτος από την ημερομηνία που αναφέρεται στην πρώτη παράγραφο.
   Η ισχύς του σημείου 2 του παραρτήματος ΙΙ θα αρχίσει μετά από τέσσερα έτη από την ημερομηνία που αναφέρεται στην πρώτη παράγραφο.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Δεκεμβρίου 2008.
      
         
            Για την Επιτροπή
         
         Andris PIEBALGS
         
         
            Μέλος της Επιτροπής
         
      
   
   
      (1)  ΕΕ L 191 της 22.7.2005, σ. 29.
   
      (2)  ΕΕ L 390 της 31.12.2004, σ. 24.
   
      ΠΑΡΑΡΤΗΜΑ I
      Κατάλογος προϊόντων που καταναλώνουν ενέργεια τα οποία υπάγονται στον παρόντα κανονισμό
      
                  1.
               
               
                  Οικιακές συσκευές
                  Πλυντήρια ρούχων
                  Στεγνωτήρια ρούχων
                  Πλυντήρια πιάτων
                  Συσκευές μαγειρικής
                  Ηλεκτρικοί φούρνοι
                  Ηλεκτρικά μάτια
                  Φούρνοι μικροκυμάτων
                  Φρυγανιέρες
                  Συσκευές τηγανίσματος (φριτέζες)
                  Μύλοι, καφετιέρες και συσκευές ανοίγματος ή σφραγίσματος περιεκτών ή συσκευασιών
                  Ηλεκτρικά μαχαίρια
                  Άλλες συσκευές μαγειρικής και άλλης επεξεργασίας τροφίμων, καθαρισμού και συντήρησης ρούχων
                  Συσκευές κοπής και στεγνώματος μαλλιών, βουρτσίσματος δοντιών, ξυρίσματος, μασάζ και άλλες συσκευές περιποίησης του σώματος
                  Ζυγαριές
               
            
                  2.
               
               
                  Εξοπλισμός πληροφορικής που προορίζεται για χρήση κυρίως σε οικιακό περιβάλλον
               
            
                  3.
               
               
                  Καταναλωτικά είδη
                  Ραδιόφωνα
                  Τηλεοράσεις
                  Κάμερες μαγνητοσκόπησης (βιντεοκάμερες)
                  Μαγνητοσκόπια (συσκευές αναπαραγωγής εικόνας)
                  Συσκευές ηχογράφησης υψηλής πιστότητας
                  Ενισχυτές ήχου
                  Συστήματα οικιακού κινηματογράφου
                  Μουσικά όργανα
                  και άλλα είδη εξοπλισμού για την εγγραφή ή αναπαραγωγή ήχου ή εικόνων, συμπεριλαμβανομένων των σημάτων ή άλλων τεχνολογιών διανομής ήχου και εικόνας με άλλα πλην των τηλεπικοινωνιακών μέσα
               
            
                  4.
               
               
                  Παιχνίδια και εξοπλισμός ψυχαγωγίας και αθλητισμού
                  Ηλεκτρικά τρένα ή αυτοκινητοδρόμια
                  Φορητές κονσόλες βίντεο παιχνιδιών
                  Αθλητικός εξοπλισμός με ηλεκτρικά ή ηλεκτρονικά κατασκευαστικά στοιχεία
                  Άλλα παιχνίδια και εξοπλισμός ψυχαγωγίας και αθλητισμού
               
            
   
      ΠΑΡΑΡΤΗΜΑ II
      Απαιτήσεις οικολογικού σχεδιασμού
      
                  1.
               
               
                  Ένα έτος μετά την έναρξη ισχύος του παρόντος κανονισμού:
                  
                              α)
                           
                           
                              Κατανάλωση ηλεκτρικής ενέργειας σε «θέση εκτός λειτουργίας»:
                              Η κατανάλωση ηλεκτρικής ενέργειας εξοπλισμού σε οποιαδήποτε κατάσταση εκτός λειτουργίας δεν υπερβαίνει το 1,00 W.
                           
                        
                              β)
                           
                           
                              Κατανάλωση ηλεκτρικής ενέργειας σε «λειτουργία αναμονής»:
                              Η κατανάλωση ηλεκτρικής ενέργειας εξοπλισμού σε οποιαδήποτε κατάσταση η οποία παρέχει μόνον λειτουργία επανενεργοποίησης ή παρέχει μόνον λειτουργία επανενεργοποίησης και μια απλή ένδειξη ενεργοποιημένης λειτουργίας επανενεργοποίησης δεν υπερβαίνει το 1,00 W.
                              Η κατανάλωση ηλεκτρικής ενέργειας εξοπλισμού σε οποιαδήποτε κατάσταση η οποία παρέχει μόνον απεικόνιση πληροφοριών ή κατάστασης ή παρέχει μόνον συνδυασμό λειτουργίας επανενεργοποίησης και απεικόνισης πληροφοριών ή κατάστασης δεν υπερβαίνει τα 2,00 W.
                           
                        
                              γ)
                           
                           
                              Διαθεσιμότητα θέσης εκτός λειτουργίας ή/και λειτουργίας αναμονής
                              Εκτός εάν κάτι τέτοιο δεν αρμόζει προς τη σκοπούμενη χρήση, ο εξοπλισμός παρέχει θέση εκτός λειτουργίας και λειτουργία αναμονής ή/και άλλη κατάσταση, η οποία δεν υπερβαίνει τις εφαρμοστέες απαιτήσεις κατανάλωσης ηλεκτρικής ενέργειας για τη θέση εκτός λειτουργίας ή/και τη λειτουργία αναμονής όταν ο εξοπλισμός είναι συνδεδεμένος στην πηγή ηλεκτρικής ενέργειας του δικτύου.
                           
                        
            
                  2.
               
               
                  Τέσσερα έτη μετά την έναρξη ισχύος του παρόντος κανονισμού:
                  
                              α)
                           
                           
                              Κατανάλωση ηλεκτρικής ενέργειας σε «θέση εκτός λειτουργίας»:
                              Η κατανάλωση ηλεκτρικής ενέργειας εξοπλισμού σε οποιαδήποτε κατάσταση εκτός λειτουργίας δεν υπερβαίνει το 0,50 W.
                           
                        
                              β)
                           
                           
                              Κατανάλωση ηλεκτρικής ενέργειας σε «λειτουργία αναμονής»:
                              Η κατανάλωση ηλεκτρικής ενέργειας εξοπλισμού σε οποιαδήποτε κατάσταση η οποία παρέχει μόνον λειτουργία επανενεργοποίησης ή παρέχει μόνον λειτουργία επανενεργοποίησης και μια απλή ένδειξη ενεργοποιημένης λειτουργίας επανενεργοποίησης δεν υπερβαίνει το 0,50 W.
                              Η κατανάλωση ηλεκτρικής ενέργειας εξοπλισμού σε οποιαδήποτε κατάσταση η οποία παρέχει μόνον απεικόνιση πληροφοριών ή κατάστασης ή παρέχει μόνον συνδυασμό λειτουργίας επανενεργοποίησης και απεικόνισης πληροφοριών ή κατάστασης δεν υπερβαίνει το 1,00 W.
                           
                        
                              γ)
                           
                           
                              Διαθεσιμότητα θέσης εκτός λειτουργίας ή/και λειτουργίας αναμονής
                              Εκτός εάν κάτι τέτοιο δεν αρμόζει προς τη σκοπούμενη χρήση, ο εξοπλισμός παρέχει θέση εκτός λειτουργίας και λειτουργία αναμονής ή/και άλλη κατάσταση, η οποία δεν υπερβαίνει τις εφαρμοστέες απαιτήσεις κατανάλωσης ηλεκτρικής ενέργειας για τη θέση εκτός λειτουργίας ή/και τη λειτουργία αναμονής όταν ο εξοπλισμός είναι συνδεδεμένος στην πηγή ηλεκτρικής ενέργειας του δικτύου.
                           
                        
                              δ)
                           
                           
                              Διαχείριση ηλεκτρικής ενέργειας
                              Όταν ο εξοπλισμός δεν παρέχει την κύρια λειτουργία ή όταν άλλα προϊόντα που καταναλώνουν ενέργεια δεν εξαρτώνται από τις λειτουργίες του, ο εξοπλισμός παρέχει, εκτός εάν κάτι τέτοιο δεν αρμόζει προς τη σκοπούμενη χρήση, μια λειτουργία διαχείρισης της ηλεκτρικής ενέργειας, ή άλλη παρεμφερή λειτουργία, η οποία μεταφέρει αυτόματα τον εξοπλισμό, μετά την παρέλευση του συντομότερου δυνατού χρονικού διαστήματος που είναι κατάλληλο για τη σκοπούμενη χρήση του εξοπλισμού, σε
                              
                                          —
                                       
                                       
                                          λειτουργία αναμονής, ή
                                       
                                    
                                          —
                                       
                                       
                                          θέση εκτός λειτουργίας, ή
                                       
                                    
                                          —
                                       
                                       
                                          άλλη κατάσταση η οποία δεν υπερβαίνει τις ισχύουσες απαιτήσεις κατανάλωσης ηλεκτρικής ενέργειας για τη θέση εκτός λειτουργίας ή/και τη λειτουργία αναμονής όταν ο εξοπλισμός είναι συνδεδεμένος στην πηγή ηλεκτρικής ενέργειας του δικτύου. Η λειτουργία διαχείρισης της ηλεκτρικής ενέργειας ενεργοποιείται πριν από την παράδοση.
                                       
                                    
                        
            
                  3.
               
               
                  Μετρήσεις
                  Η κατανάλωση ηλεκτρικής ενέργειας που αναφέρεται στα σημεία 1. α), 1. β), 2. α) και 2. β) καθορίζεται με αξιόπιστη, ακριβή και αναπαραγώγιμη διαδικασία μέτρησης, η οποία λαμβάνει υπόψη τη γενικά αναγνωρισμένη πρόοδο της τεχνικής.
                  Οι μετρήσεις ισχύος 0,50 W και άνω πραγματοποιούνται με αβεβαιότητα μικρότερη ή ίση του 2 % σε επίπεδο εμπιστοσύνης 95 %. Οι μετρήσεις ισχύος κάτω των 0,50 W πραγματοποιούνται με αβεβαιότητα μικρότερη ή ίση του 0,01 W σε επίπεδο εμπιστοσύνης 95 %.
               
            
                  4.
               
               
                  Παροχή πληροφοριών από τους κατασκευαστές
                  Για τους σκοπούς της αξιολόγησης της συμμόρφωσης δυνάμει του άρθρου 4, η τεχνική τεκμηρίωση περιέχει τα ακόλουθα στοιχεία:
                  
                              α)
                           
                           
                              Για κάθε λειτουργία αναμονής ή/και θέση εκτός λειτουργίας
                              
                                          —
                                       
                                       
                                          τα δεδομένα ηλεκτρικής κατανάλωσης σε Watt στρογγυλευμένα στο δεύτερο δεκαδικό ψηφίο
                                       
                                    
                                          —
                                       
                                       
                                          τη χρησιμοποιηθείσα μέθοδο μέτρησης
                                       
                                    
                                          —
                                       
                                       
                                          περιγραφή του τρόπου επιλογής ή προγραμματισμού της κατάστασης της συσκευής
                                       
                                    
                                          —
                                       
                                       
                                          αλληλουχία συμβάντων για την επίτευξη της κατάστασης στην οποία ο εξοπλισμός αλλάζει αυτομάτως λειτουργία
                                       
                                    
                                          —
                                       
                                       
                                          τυχόν σημειώσεις σχετικά με τη λειτουργία του εξοπλισμού
                                       
                                    
                        
                              β)
                           
                           
                              Παράμετροι δοκιμών για τις μετρήσεις
                              
                                          —
                                       
                                       
                                          θερμοκρασία περιβάλλοντος
                                       
                                    
                                          —
                                       
                                       
                                          τάση δοκιμής σε V και συχνότητα σε Hz
                                       
                                    
                                          —
                                       
                                       
                                          ολική αρμονική παραμόρφωση του συστήματος παροχής ηλεκτρικής ενέργειας
                                       
                                    
                                          —
                                       
                                       
                                          πληροφορίες και τεκμηρίωση σχετικά με τα όργανα, την εγκατάσταση και τα κυκλώματα που χρησιμοποιήθηκαν για την ηλεκτρική δοκιμή
                                       
                                    
                        
                              γ)
                           
                           
                              Τα χαρακτηριστικά του εξοπλισμού που έχουν σημασία για την αξιολόγηση της συμμόρφωσης προς τις απαιτήσεις που ορίζονται στο σημείο 1. γ) ή τις απαιτήσεις που ορίζονται στο σημείο 2. γ) ή/και 2. δ), ανάλογα με την περίπτωση, συμπεριλαμβανομένου του χρόνου που απαιτείται για την αυτόματη επίτευξη της λειτουργίας αναμονής ή της θέσης εκτός λειτουργίας ή άλλης κατάστασης η οποία δεν υπερβαίνει τις ισχύουσες απαιτήσεις κατανάλωσης ενέργειας για τη θέση εκτός λειτουργίας ή/και τη λειτουργία αναμονής.
                              Ειδικότερα, εφόσον συντρέχει περίπτωση, παρέχεται τεχνική αιτιολόγηση του γεγονότος ότι οι απαιτήσεις που ορίζονται στο σημείο 1. γ) ή οι απαιτήσεις που ορίζονται στα σημεία 2. γ) ή/και 2. δ) δεν αρμόζουν στη σκοπούμενη χρήση του εξοπλισμού.
                           
                        
            
   
      ΠΑΡΑΡΤΗΜΑ III
      Διαδικασία επαλήθευσης
      Κατά τη διενέργεια των ελέγχων επιτήρησης της αγοράς που αναφέρονται στο άρθρο 3 παράγραφος 2 της οδηγίας 2005/32/ΕΚ, οι αρχές των κρατών μελών εφαρμόζουν την ακόλουθη διαδικασία επαλήθευσης για τις απαιτήσεις που ορίζονται στο παράρτημα II, σημεία 1. α) και 1. β) ή σημεία 2. α) και 2. β), ανάλογα με την περίπτωση.
      Για απαιτήσεις κατανάλωσης ηλεκτρικής ενέργειας άνω του 1,00 W: οι αρχές του κράτους μέλους ελέγχουν μία και μοναδική μονάδα.
      Το μοντέλο θεωρείται ότι είναι σύμφωνο προς τις διατάξεις που ορίζονται στο παράρτημα II, σημεία 1. α) και 1. β) ή σημεία 2. α) και 2. β), ανάλογα με την περίπτωση, του παρόντος κανονισμού, εάν τα αποτελέσματα για τις καταστάσεις θέσης εκτός λειτουργίας και λειτουργίας αναμονής, ανάλογα με την περίπτωση, δεν υπερβαίνουν τις οριακές τιμές κατά περισσότερο από 10 %.
      Διαφορετικά, ελέγχονται τρεις ακόμη μονάδες. Το μοντέλο θεωρείται ότι είναι σύμφωνο προς τον παρόντα κανονισμό, εάν ο μέσος όρος των αποτελεσμάτων των τριών αυτών δοκιμών για τις καταστάσεις θέσης εκτός λειτουργίας και λειτουργίας αναμονής, ανάλογα με την περίπτωση, δεν υπερβαίνει τις οριακές τιμές κατά περισσότερο από 10 %.
      Για απαιτήσεις κατανάλωσης ηλεκτρικής ενέργειας ίσες ή κάτω του 1,00 W: οι αρχές του κράτους μέλους ελέγχουν μία και μοναδική μονάδα.
      Το μοντέλο θεωρείται ότι είναι σύμφωνο προς τις διατάξεις που ορίζονται στο παράρτημα II, σημεία 1. α) και 1. β) ή σημεία 2. α) και 2. β), ανάλογα με την περίπτωση, του παρόντος κανονισμού, εάν τα αποτελέσματα για τις καταστάσεις θέσης εκτός λειτουργίας ή/και λειτουργίας αναμονής, ανάλογα με την περίπτωση, δεν υπερβαίνουν τις οριακές τιμές κατά περισσότερο από 0,10 W.
      Διαφορετικά, ελέγχονται τρεις ακόμη μονάδες. Το μοντέλο θεωρείται ότι είναι σύμφωνο προς τον παρόντα κανονισμό, εάν ο μέσος όρος των αποτελεσμάτων των τριών αυτών δοκιμών για τις καταστάσεις θέσης εκτός λειτουργίας ή/και λειτουργίας αναμονής, ανάλογα με την περίπτωση, δεν υπερβαίνει τις οριακές τιμές κατά περισσότερο από 0,10 W.
      Διαφορετικά, το μοντέλο θεωρείται ότι δεν είναι σύμφωνο προς τις απαιτήσεις.
   
   
      ΠΑΡΑΡΤΗΜΑ IV
      Κριτήρια αξιολόγησης
      Τα ακόλουθα κριτήρια αξιολόγησης προσδιορίζονται για τον σκοπό του παραρτήματος I μέρος 3 σημείο 2 της οδηγίας 2005/32/ΕΚ:
      Θέση εκτός λειτουργίας: 0 W-0,3 W με διακόπτη απενεργοποίησης στην πρωτεύουσα πλευρά, ανάλογα, μεταξύ άλλων, με τα χαρακτηριστικά που σχετίζονται με την ηλεκτρομαγνητική συμβατότητα δυνάμει της οδηγίας 2004/108/ΕΚ.
      Λειτουργία αναμονής — λειτουργία επανενεργοποίησης: 0,1 W
      Λειτουργία αναμονής — απεικόνιση: απλές απεικονίσεις και φωτοδίοδοι (LED) χαμηλής ισχύος 0,1 Wοι μεγαλύτερες απεικονίσεις (π.χ. για ρολόγια) απαιτούν μεγαλύτερη ισχύ.